钦定古今图书集成/方舆汇编/职方典/第1361卷 > 形胜附
## 钦定古今图书集成/方舆汇编/职方典/第1361卷 > 形胜附

本府。〈合浦县附郭。〉

廉为岭表遐郡，山势逶迤，川流潆曲。龙门跨其东，《州江》绕其西，南有冠头岭拱其前，北有《五黄山》拥其后。大廉镇于东北，巨浸涌于西南，而府治中奠当平衍之区，此一郡之胜概也。

钦州

濒海而治，北扆望火、东翼望川，天击峙其西，文笔卓其南。东西之山合抱而结，为龙门锁钥襟喉。钦江、渔洪二水夹流左右，会于猫尾，由龙门以入于海。中州之地至此而尽。昔人所谓“天涯海角而十万分茅横跨西纵，界分华夏” ，洵遐荒之保障也。

灵山县

地脉自峰子岭起伏，至县治稍平，罗阳蟠据于东畔，石六峻耸于西垣，罗伞笔峰下锁关隘，据一方上游。此西路入廉，扼险守固之地。